Komisjoni otsus,

19. juuli 1995,

millega muudetakse meeste ja naiste võrdseid võimalusi käsitleva nõuandekomitee asutamisega seotud otsust 82/43/EMÜ

(95/420/EÜ)

EUROOPA ÜHENDUSTE KOMISJON,

võttes arvesse Euroopa Ühenduse asutamislepingut

ning arvestades, et:

elu- ja töötingimuste pidev parandamine ning majanduse harmooniline areng on Euroopa Majandusühenduse eesmärgid;

10. ja 11. detsembril 1994 Euroopa Ülemkogus kohtunud riigipead ja valitsusjuhid rõhutasid, et meeste ja naiste võrdsed võimalused ning töötusevastane võitlus on Euroopa Liidu ja selle liikmesriikide tähtsaim ülesanne;

meeste ja naiste võrdõiguslikkus on inimväärikuse ja demokraatia oluline tingimus ning ühenduse õiguse, liikmesriikide põhiseaduste ja õigusaktide ning rahvusvaheliste ja Euroopa konventsioonide üks peamisi põhimõtteid;

meeste ja naiste võrdse kohtlemise põhimõtte kohaldamist tegelikkuses tuleb soodustada tõhusama koostöö kaudu ning arvamuste ja kogemuste vahetuse teel liikmesriikides võrdsete võimaluste edendamise eest vastutavate asutuste, tööturu osapoolte ja komisjoni vahel;

nõukogu poolt võrdsete võimaluste valdkonnas vastuvõetud kuue direktiivi, kahe soovituse ja üheksa resolutsiooni [1] täielikku rakendamist tegelikkuses saab märgatavalt kiirendada siseriiklike asutuste abil, kelle käsutuses on eriteabe võrk;

ühenduse poolt võrdsete võimaluste edendamiseks võetavate meetmete ettevalmistamine, rakendamine ja järelevalve eeldavad tihedat koostööd liikmesriikide spetsialiseeritud asutuste ja tööturu osapooltega, mistõttu on vaja institutsioonilist raamistikku korrapärasteks nõupidamisteks nimetatud pooltega;

komisjoni 9. detsembri 1981. aasta otsusega 82/43/EMÜ [2] asutatud meeste ja naiste võrdseid võimalusi käsitlev nõuandekomitee on andnud märkimisväärse panuse ühenduse poolt selles valdkonnas tehtavatesse jõupingutustesse ja eelkõige ühenduse järjestikuste tegevuskavade järelevalvesse nii oma arvamuste kaudu kui läbi partnerluskoostöö komisjoniga;

nimetatud komitee koosseisu ja volitusi tuleb kohandada, et võrdsete võimaluste edendamist silmas pidades võtta arvesse nii praegust kui tulevast arengut, nagu üksikasjalikult selgitatakse komisjoni 19. juuli 1995. aasta teatises, milles sellega seoses soovitatakse uut keskmise tähtajaga tegevuskava; seetõttu on vaja muuta otsust 82/43/EMÜ,

ON VASTU VÕTNUD JÄRGMISE OTSUSE:

Artikkel 1

Otsust 82/43/EMÜ muudetakse järgmiselt.

1. Artiklid 2 ja 3 asendatakse järgmisega:

"Artikkel 2

1. Komitee abistab komisjoni meeste ja naiste võrdsete võimaluste edendamisele suunatud ühenduse meetmete kavandamisel ja rakendamisel ning soodustab vastavate kogemuste, põhimõtete ja tavade jätkuvat vahetust liikmesriikide ja erinevate asjaomaste poolte vahel.

2. Lõikes 1 osutatud eesmärkide saavutamiseks teeb komitee järgmist:

a) abistab komisjoni võrdsete võimaluste edendamiseks Euroopa Liidu tasandil võetud meetmete tulemuste järelevalve, hindamise ja levitamise vahendite arendamisel;

b) annab oma panuse ühenduse tegevuskavade rakendamisse asjaomases valdkonnas, eeskätt analüüsides nende tulemusi ja soovitades võetud meetmete parandusi;

c) annab oma seisukohavõtuga panuse meeste ja naiste võrdsete võimaluste saavutamise osas tehtud edusamme käsitleva komisjoni aastaaruande koostamisse;

d) soodustab võrdsete võimaluste edendamiseks kõigil tasanditel võetud meetmeid käsitleva teabe vahetust ja teeb vajaduse korral ettepanekuid võimalike täiendavate meetmete kohta;

e) esitab komisjonile selle palvel või omal algatusel arvamusi või aruandeid mis tahes küsimuses, mis on seotud võrdsete võimaluste edendamisega ühenduses.

3. Komitee arvamuste ja aruannete levitamise kord määratakse kindlaks kokkuleppel komisjoniga. Need arvamused ja aruanded võib avaldada meeste ja naiste võrdseid võimalusi käsitleva komisjoni aastaaruande lisana.

Artikkel 3

1. Komitee koosneb 40 liikmest, st:

a) üks esindaja iga liikmesriigi võrdsete võimaluste edendamise eest vastutavast ministeeriumist või valitsusasutusest; selle esindaja määrab iga liikmesriigi valitsus;

b) üks esindaja iga liikmesriigi siseriiklikust komiteest või asutusest, kes on loodud ametliku otsusega ja kes asjaomaste valdkondade esindajatena on eelkõige vastutavad meeste ja naiste võrdsete võimaluste eest. Kui liikmesriigis on mitu kõnealuse valdkonnaga tegelevat komiteed või asutust, otsustab komisjon nende eesmärkidest, struktuurist, representatiivsusest ja sõltumatuse ulatusest lähtuvalt, millise asutuse esindaja sobib komitee koosseisu kõige paremini. Kui kõnealune komitee puudub, esindab riiki komisjoni arvates samalaadseid kohustusi täitva asutuse liige. Komisjon määrab kõnealuse esindaja vastava siseriikliku komitee või asutuse ettepanekul;

c) - viis liiget, kes esindavad tööandjate organisatsioone ühenduse tasandil,

- viis liiget, kes esindavad töötajate organisatsioone ühenduse tasandil.

Komisjon määrab kõnealused esindajad tööturu osapoolte ettepanekul ühenduse tasandil.

2. Kaks Euroopa naiste mõjurühmaesindajat osalevad komitee töös vaatlejatena.

3. Komisjonile nõuetekohaselt põhjendatud taotluse esitanud rahvusvaheliste ja kutseorganisatsioonide esindajatele võib anda vaatleja staatuse."

2. Artikkel 6 asendatakse järgmisega:

"Artikkel 6

Komitee valib oma liikmete hulgast eesistuja, kelle ametiaeg on üks aasta. Valik tehakse kohalolnute kahekolmandikulise häälteenamusega; vaja on siiski vähemalt poolte liikmete poolthääli.

Sama häälteenamusega ja samadel tingimustel valitakse kaks ase-eesistujat, kes peavad eesistujat tema puudumise korral asendama. Eesistuja ja ase-eesistujad peavad olema eri liikmesriikidest. Nad moodustavad komitee büroo, kes tuleb kokku enne igat komitee koosolekut.

Komisjon korraldab komitee tööd tihedas koostöös eesistujaga. Komitee koosolekute päevakorra eelnõu kinnitab komisjon kokkuleppel eesistujaga. Komitee sekretariaadi ülesandeid täidab meeste ja naiste võrdsete võimaluste küsimustega tegelev komisjoni üksus. Komisjoni teenistused koostavad komitee koosolekute protokollid ja esitavad need komiteele heakskiitmiseks."

3. Artiklile 8 lisatakse lõige 3:

"3. Üks või mitu komitee liiget võivad vaatlejatena osaleda teiste komisjoni nõuandekomiteede tegevuses ja teatavad sellest komiteele."

4. Artiklid 10 ja 11 asendatakse järgmisega:

"Artikkel 10

Komitee kutsub kokku komisjon ja selle koosolekud toimuvad tema ametiruumides. Komitee tuleb kokku vähemalt kaks korda aastas.

Artikkel 11

Komitee aruteludel käsitletakse komisjoni poolt arvamuse saamiseks esitatud taotlusi või komitee omal algatusel esitatud arvamusi. Sellistele aruteludele ei järgne hääletust.

Komisjon võib komitee arvamuse taotlemisel kehtestada tähtaja, mille jooksul arvamus tuleb esitada.

Komitees esindatud erinevate rühmade väljendatud seisukohad protokollitakse. Protokoll edastatakse komisjonile.

Pärast taotletud arvamuse üksmeelset heakskiitmist koostab komitee ühisotsuse, mis lisatakse protokollile."

Artikkel 2

Käesolev otsus jõustub 1. jaanuaril 1996.

Brüssel, 19. juuli 1995

Komisjoni nimel

komisjoni liige

Pádraig Flynn

[1] Nõukogu 10. veebruari 1975. aasta direktiiv 75/117/EMÜ meeste ja naiste võrdse tasustamise põhimõtte kohaldamisega seotud õigusaktide ühtlustamise kohta liikmesriikides (EÜT L 45, 19.2.1975, lk 19);nõukogu 9. veebruari 1976. aasta direktiiv 76/207/EMÜ meeste ja naiste võrdse kohtlemise põhimõtte rakendamise kohta seoses töö saamise, kutseõppe ja edutamisega ning töötingimustega (EÜT L 39, 14.2.1976, lk 40);nõukogu 19. detsembri 1978. aasta direktiiv 79/7/EMÜ meeste ja naiste võrdse kohtlemise põhimõtte järkjärgulise rakendamise kohta sotsiaalkindlustuse valdkonnas (EÜT L 6, 10.1.1979, lk 24);nõukogu 24. juuli 1986. aasta direktiiv 86/378/EMÜ meeste ja naiste võrdse kohtlemise põhimõtte rakendamise kohta kutsealastes sotsiaalkindlustusskeemides (EÜT L 225, 12.8.1986, lk 40);nõukogu 11. detsembri 1986. aasta direktiiv 86/613/EMÜ füüsilisest isikust ettevõtjatena, kaasa arvatud põllumajanduses füüsilisest isikust ettevõtjatena tegutsevate meeste ja naiste võrdse kohtlemise põhimõtte kohaldamise kohta, ja füüsilisest isikust ettevõtjatena tegutsevate naiste kohta seoses raseduse ning sünnitusega (EÜT L 359, 19.12.1986, lk 56);nõukogu 19. oktoobri 1992. aasta direktiiv 92/85/EMÜ rasedate, hiljuti sünnitanud ja rinnaga toitvate töötajate tööohutuse ja -tervishoiu parandamise meetmete kehtestamise kohta (EÜT L 348, 28.11.1992, lk 1);nõukogu 12. juuli 1982. aasta resolutsioon naistele võrdsete võimaluste tagamise kohta (EÜT C 186, 21.7.1982, lk 3);nõukogu 7. juuni 1984. aasta resolutsioon naiste töötuse tõkestamise kohta (EÜT C 161, 21.6.1984, lk 4);nõukogu ja nõukogus kokku tulnud haridusministrite 3. juuni 1985. aasta resolutsioon, mis sisaldab poiste ja tüdrukute võrdsete haridusvõimaluste programmi (EÜT C 166, 5.7.1985, lk 1);nõukogu 24. juuli 1986. aasta teine resolutsioon naistele võrdsete võimaluste tagamise kohta (EÜT C 203, 12.8.1986, lk 2);nõukogu 16. detsembri 1988. aasta resolutsioon naiste taas- ja hilise integreerimise kohta tööellu (EÜT C 333, 28.12.1988, lk 1);nõukogu 29. mai 1990. aasta resolutsioon meeste ja naiste inimväärikuse kaitse kohta tööl (EÜT C 157, 27.6.1990, lk 3);nõukogu 21. mai 1991. aasta resolutsioon naiste ja meeste võrdseid võimalusi käsitleva kolmanda keskmise tähtajaga tegevusprogrammi (1991–1995) kohta (EÜT C 142, 31.5.1991, lk 1);nõukogu 22. juuni 1994. aasta resolutsioon meeste ja naiste võrdsete võimaluste edendamise kohta Euroopa struktuurifondide kaudu (EÜT C 231, 20.8.1994, lk 1);nõukogu 27. märtsi 1995. aasta resolutsioon meeste ja naiste tasakaalustatud osalemise kohta otsustamisprotsessis (EÜT L 168, 4.7.1995, lk 3);nõukogu 13. detsembri 1984. aasta soovitus naiste jaoks positiivsete meetmete edendamise kohta (84/635/EMÜ) (EÜT L 331, 19.12.1984, lk 34);nõukogu 31. märtsi 1992. aasta soovitus lapsehoolduse kohta (92/241/EMÜ) (EÜT L 123, 8.5.1992, lk 16).

[2] EÜT L 20, 28.1.1982, lk 35.

--------------------------------------------------